
APROBAT
                                                                                            PRIMAR,



NORME PROCEDURALE INTERNE
aplicabile în cazul atribuirii contractelor de achiziții publice/acordurilor-cadru având ca obiect servicii sociale și alte servicii specifice prevăzute în anexa nr. 2 la Legea nr. 98/2016 privind achizițiile publice, cu modificările și completările ulterioare


CAPITOLUL I. Prevederi generale

Art.1. Scopul
1.1. Scopul prezentelor norme procedurale interne îl constituie stabilirea principiilor și asigurarea cadrului organizatoric și metodologia unitară privind organizarea și desfășurarea procedurilor pentru atribuirea contractelor de achiziție publică/acordurilor-cadru care au ca obiect prestarea de servicii sociale și alte servicii specifice prevăzute în anexa nr. 2 la Legea nr. 98/2016 privind achizițiile publice, cu modificările și completările ulterioare.
1.2. Prezentele norme procedurale interne au fost elaborate în conformitate cu prevederile art. 68 alin. (1) lit. h), art. 111 și art. 112 din Legea nr. 98/2016 privind achizițiile publice, cu modificările și completările ulterioare, precum și în conformitate cu prevederile art. 106 din Normele metodologice de aplicare a prevederilor referitoare la atribuirea contractului de achiziție publică/acordului-cadru din Legea nr. 98/2016 privind achizițiile publice aprobate prin Hotărârea Guvernului nr. 395/2016, cu modificările și completările ulterioare.

Art.2. Domeniu de aplicare și principii
2.1. U.A.T. Comuna Șișiști, în calitate de autoritate contractantă, va aplica prezenta procedură ori de câte ori intenționează să atribuie contracte de achiziție publică/acorduri-cadru ce privesc servicii sociale și alte servicii specifice prevăzute în anexa nr. 2 la Legea nr. 98/2016 privind achizițiile publice, cu modificările și completările ulterioare, atunci când valoarea estimată a achiziției fără TVA este mai mare sau egală cu pragul prevăzut la art. 7 alin. (5) din Legea nr. 98/2016 privind achizițiile publice, cu modificările și completările ulterioare. Sub acest prag, U.A.T. Comuna Șișiști are dreptul de a achiziționa direct serviciile ce fac obiectul prezentelor norme, cu respectarea prevederilor privind achizițiile directe prevăzute de Legea nr. 98/2016 și normele de aplicarea ale acestei legi. 
2.2. În aplicarea prezentelor note procedurale interne, autoritatea contractantă va asigura cu prioritate respectarea principiilor care stau la baza atribuirii contractelor de achiziție publică/acordurilor-cadru prevăzute la art. 2 din Legea nr. 98/2016 privind achizițiile publice, cu modificările și completările ulterioare, respectiv:
a) nediscriminarea;
b) tratamentul egal;
c) recunoașterea reciprocă;
d) transparența;
e) proporționalitatea;
f) asumarea răspunderii.

Art.3. Documente de referință
În aplicarea prezentelor note procedurale interne vor fi avute în vedere următoarele reglementări:
a) Directiva 2014/24/UE a Parlamentului European și al Consiliului din 26 februarie 2014 privind achizițiile publice și abrogarea a Directivei 2004/18/CE;
b) Legea nr. 98/2016 privind achizițiile publice, cu modificările și completările ulterioare, denumită în continuare „Legea nr. 98/2016”;
c) Hotărârea Guvernului nr. 395/2016 pentru aprobarea Normelor metodologice de aplicare a prevederilor referitoare la atribuirea contractului de achiziție publică/acordului cadru din Legea nr. 98/2016 privind achizițiile publice, denumită în continuare „H.G. nr. 395/2016”;
d) Legea nr. 101/2016 privind remediile și căile de atac în materie de atribuire a contractelor de achiziție publică, a contractelor sectoriale și a contractelor de concesiune de lucrări și concesiune de servicii, precum și pentru organizarea și funcționarea Consiliului Național pentru Soluționarea Contestațiilor, cu modificările și completările ulterioare, denumită în continuare „Legea nr. 101/2016”.

Art.4. Definiții
4.1.	În sensul prezentelor norme procedurale interne, termenii și expresiile de mai jos au următoarele semnificații:
a) achiziție sau achiziție publică – achiziția de servicii din categoria celor prevăzute în anexa nr. 2 la Legea nr. 98/2016, prin intermediul unui contract de achiziție publică de către autoritatea contractantă de la operatori economici desemnați de către aceasta, indiferent dacă serviciile sunt destinate ori nu realizării unui interes public;
b) acord-cadru – acordul încheiat în formă scrisă între U.A.T. Comuna Șișiști și unul ori mai mulți operatori economici care are ca obiect stabilirea termenilor și condițiilor, în special în ceea ce privește prețul și, după caz, cantitățile avute în vedere, care guvernează contractele de achiziție publică de servicii având ca obiect serviciile sociale și alte servicii prevăzute în anexa nr. 2 la Legea nr. 98/2016, atribuite într-o anumită perioadă;
c) autoritatea contractantă – U.A.T. Comuna Șișiști, persoană juridică ce atribuie contractul de prestări de servicii dintre cele menţionate în anexa nr. 2 la Legea 98/2016;
d) contract de achiziție publică sau contract de achiziție publică de servicii – contractul cu titlu oneros, asimilat, potrivit legii, actului administrativ, încheiat în scris între U.A.T. Comuna Șișiști, pe de o parte, și unul sau mai mulți operatori economici, pe de altă parte, și care are ca obiect prestarea de servicii sociale și alte servicii specifice prevăzute în anexa nr. 2 la Legea nr. 98/2016;
e) contractant – orice operator economic care este parte la un contract de achiziție publică;
f) document al achiziției – anunțul de participare, documentația de atribuire, precum și orice document suplimentar emis de autoritatea contractantă sau la care aceasta face trimitere pentru a descrie ori stabili elemente ale achiziției sau ale procedurii de atribuire;
g) documentația de atribuire – documentul achiziției care cuprinde cerințele, criteriile, regulile și alte informații necesare pentru a asigura operatorilor economici o informare completă, corectă și explicită cu privire la cerințe sau elemente ale achiziției, obiectul contractului și modul de desfășurare a procedurii de atribuire, inclusiv specificațiile ori documentul descriptiv, condițiile contractuale propuse, formatele de prezentare a documentelor de către candidați-ofertanți, informațiile privind obligațiile generale aplicabile;
h) ofertant – orice operator economic care a depus o ofertă în cadrul unei proceduri de atribuire;
i) ofertă – actul juridic prin care operatorul economic își manifestă voința de a se angaja din punct de vedere juridic într-un contract de achiziție publică. Oferta cuprinde: propunerea financiară, propunerea tehnică, precum și alte documente stabilite prin documentația de atribuire;
j) operator sau operator economic – orice persoană fizică sau juridică, de drept public ori privat sau grup ori asociere de astfel de persoane, care oferă, în mod licit, pe piață, prestarea serviciilor sociale ori a altor servicii specifice prevăzute în anexa nr. 2 la Legea nr. 98/2016, inclusiv orice asociere temporară, formată între două ori mai multe dintre aceste entități;
k) PAAP – Programul anual al achizițiilor publice elaborat în conformitate cu prevederile art. 12-15 din H.G. nr. 395/2016;
l) persoane cu funcții de decizie – conducătorul autorității contractante, membrii organelor decizionale ale autorității contractante ce au legătură cu procedura de atribuire, precum și orice alte persoane din cadrul autorității contractante ce pot influența conținutul documentelor achiziției și/sau desfășurarea procedurii de atribuire;
m) Servicii – serviciile sociale și alte servicii specifice prevăzute în anexa nr. 2 la Legea nr. 98/2016;
n) specificații tehnice – cerințe, prescripții, caracteristici de natură tehnică, ce permit fiecărui serviciu social ori a altui serviciu specific prevăzut în anexa nr. 2 la Legea nr. 98/2016 să fie descris într-un mod obiectiv, respectiv într-o manieră corespunzătoare îndeplinirii necesității autorității contractante;
o) subcontractant – orice operator economic care nu este parte a unui contract de achiziție publică și care prestează anumite părți ori elemente ale serviciilor ori îndeplinește activități care fac parte din obiectul contractului de achiziție publică, răspunzând în fața Contractantului de organizarea și derularea tuturor etapelor necesare în acest scop;
p) zi sau zile – zile calendaristice, cu excepția cazurilor în care se prevede expres că sunt zile lucrătoare.
4.2.	Acolo unde nu se prevede în mod expres altfel, termenii și expresiile de mai sus se completează cu termenii și expresiile definite în Legea nr. 98/2016 și în normele de aplicare ale acestei legi. 

Art.5. Măsuri organizatorice
5.1. Persoanele cu atribuții în realizarea achiziției în vederea atribuirii contractelor de achiziție publică/acordurilor-cadru ce au ca obiect servicii sociale sau alte servicii specifice prevăzute în anexa nr. 2 la Legea nr. 98/2016, inclusiv persoanele responsabile cu aplicarea prezentelor note procedurale interne, sunt persoanele din cadrul Compartimentului Achiziții Publice al autorității contractante.
5.2. Celelalte compartimente din cadrul U.A.T. Comuna Șișiști au obligația de a sprijini activitatea Compartimentului Achiziții Publice în funcție de specificul și complexitatea obiectului achiziției, aceasta realizându-se, într-o enumerare enunțiativă, prin:
a) transmiterea referatelor de necesitate privind necesitățile de Servicii și valoarea estimată a acestora;
b) transmiterea, dacă este cazul, a specificațiilor tehnice pentru Serviciile solicitate;
c) în funcție de natura și complexitatea necesităților identificate, transmiterea de informații cu privire la prețul unitar/total și actualizat al respectivelor necesități, în urma unei cercetări de piață sau pe bază istorică (valori din achizițiile anterioare, actualizate cu factorul de inflație), acolo unde este posibil;
d) avizarea documentelor achiziției (documentația de atribuire, contractul de achiziție publică/acordul-cadru);
e) participarea unuia sau mai multor reprezentanți ai compartimentului care solicită efectuarea achiziției în cadrul comisiei/comisiilor de evaluare a ofertelor, acolo unde este cazul;
f) informarea justificată cu privire la eventualele modificări intervenite în execuția contractelor de achiziție publică, la solicitarea operatorului economic, în condițiile legii.

Art.6. Evitarea conflictului de interese
6.1. Pe parcursul procedurii de atribuire, autoritatea contractantă are obligația de a lua toate măsurile necesare pentru prevenirea, identificarea și remedierea situațiilor de conflicte de interese, în scopul evitării denaturării concurenței și asigurării tratamentului egal pentru toți operatorii economici.
6.2. În sensul art. 59 din Legea nr. 98/2016, prin conflict de interese se înțelege orice situație în care membrii personalului autorității contractante sau ai unui furnizor de servicii care acționează în numele autorității contractante care sunt implicați în desfășurarea procedurii de atribuire sau care pot influența rezultatul acesteia, au în mod direct sau indirect un interes financiar, economic sau un alt interes personal, care ar putea fi perceput ca element care compromite imparțialitatea ori independența în contextul procedurii de atribuire.


CAPITOLUL II. Planificarea/pregătirea achiziției

Art.7. Planificarea achiziției
7.1. Etapa de planificare a achiziției debutează cu identificarea necesităților și elaborarea referatului de necesitate și se încheie odată cu aprobarea de către conducătorul autorității contractante, în calitate de ordonator de credite, a strategiei de contractare și a documentației de atribuire. Pregătirea procesului de realizare a achiziției trebuie să ia în considerare elemente, precum:
a) necesitatea achiziției (identificarea reală și corectă a necesității);
b) oportunitatea achiziției (ce ține de urgența achiziției, de etapa în care este obligatorie de realizat, pentru a răspunde unei necesități punctuale identificate, cu minimum de costuri);
c) asigurarea resurselor ce pot fi disponibilizate.
7.2. Referatul de necesitate are ca scop determinarea necesarului de Servicii pentru asigurarea bunei desfășurări a activității din cadrul autorității contractante. Înainte de inițierea oricărei achiziții, compartimentul/persoana care identifică necesitatea, în îndeplinirea atribuțiilor ce-i revin, înștiințează Compartimentul Achiziții Publice, prin transmiterea referatului de necesitate. În funcție de complexitatea obiectului achiziției, în etapa de pregătire a achiziției, Compartimentul Achiziții Publice poate realiza un proces de consultare a pieței, conform art. 18 din H.G. nr. 395/2016.
7.2.1. Cuprinsul referatului de necesitate. Referatul de necesitate, întocmit în conformitate cu dispozițiile H.G. nr. 395/2016, este documentul intern care se regăsește în dosarul achiziției publice și cuprinde cel puțin:
a) necesitatea de Servicii;
b) justificarea necesității (oportunitatea achiziției);
c) prețul estimat unitar/total fără TVA al Serviciilor;
d) aspecte tehnico-economice (atunci când este posibil, precum și justificarea includerii specificațiilor tehnice/descrierilor de ordin calitativ).
7.2.2. Avizarea, aprobarea și repartizarea referatului de necesitate. Referatul de necesitate se avizează de către Compartimentul Achiziții Publice și Serviciul Contabilitate și este transmis spre aprobare ordonatorului de credite. 
7.2.3. Ori de câte ori este necesar, referatul de necesitate poate fi completat/modificat în următoarele condiții:
a) completarea/modificarea să se realizeze înainte de inițierea achiziției, cu luarea în considerare, dacă este cazul, a timpului necesar modificării PAAP-ului și aprobării acestuia;
b) persoana cu atribuții în realizarea achizițiilor publice din cadrul Compartimentului Achiziții Publice să fie notificată în timp util, astfel încât să poată întreprinde toate diligențele necesare realizării achiziției;
c) în cazul anulării achiziției și/sau în cazul în care necesitatea Serviciilor solicitate nu mai este de actualitate, referatul de necesitate rămâne la Compartimentul Achiziții Publice, urmând ca acesta să întocmească o informare către departamentul inițiator. 

Art.8. Estimarea valorii achiziției
8.1. Principii generale de estimare:
a) Momentul estimării. Estimarea se efectuează înainte de inițierea achiziției, astfel încât să fie valabilă la momentul inițierii acesteia și să țină cont de bugetul aprobat, conform PAAP.
b) Criteriul general de estimare. Modalitatea de achiziție se alege în funcție de valoarea estimată a tuturor achizițiilor:
· cu același obiect sau
· destinate utilizării identice ori similare.
c) Corespondența cu codul/codurile CPV. Obiectul achiziției publice se pune în corespondență cu codul/codurile CPV care îl descriu cât mai exact, relevantă fiind activitatea ce caracterizează obiectul principal al contractului de achiziție publică.
d) Valoarea totală de plată fără TVA. Estimarea se calculează în funcție de valoarea totală de plată, fără TVA, luându-se în considerare orice forme de opțiuni și prelungiri ale contractului de achiziție publică, care vor fi menționate, în mod explicit, și în documentele achiziției. 
e) Subevaluarea valorii estimate. Estimarea se realizează fără utilizarea de metode de calcul care să conducă la subevaluarea valorii estimate a achiziției, cu scopul de a evita aplicarea procedurilor de atribuire prevăzute de Legea nr. 98/2016 și/sau de a eluda acele prevederi ale legii care instituie obligații în raport cu anumite praguri valorice. 
f) Divizarea contractului de achiziție publică. Autoritatea contractantă are obligația de a nu diviza contractul de achiziție publică în mai multe contracte distincte de valoare mai mică, cu scopul de a evita aplicarea procedurilor de atribuie reglementate de lege și/sau de a eluda acele prevederi ale legii care instituie obligații în raport cu anumite praguri valorice. 
g) Împărțirea pe loturi. Atunci când atribuirea contractelor de achiziții publice/acordurilor-cadru se realizează pe loturi separate, valoarea estimată se determină luându-se în considerare valoarea globală estimată a tuturor loturilor. În cazul în care nu se recurge la atribuirea contractului pe loturi, justificarea acestei decizii se realizează prin strategia de contractare. 
8.1.1. Metode de calcul ce pot fi utilizate în realizarea estimării:
· prețuri de catalog (catalogul electronic de la adresa www.e-licitatie.ro);
· cercetare de piață (prețul pieței);
· pe bază istorică (valori din achizițiile anterioare, actualizate cu factorul de inflație).
8.1.2. Determinarea corectă a valorii estimate a achiziției are importanță privind:
a) stabilirea modalității de achiziție;
b) stabilirea unor criterii de calificare care trebuie să țină cont de valoarea estimată a contractului/acordului-cadru. 
c) situația prețului aparent neobișnuit de scăzut sau care depășește valoarea estimată etc.

Art.9. Elaborarea documentației de atribuire
9.1. Autoritatea contractantă, prin Compartimentul Achiziții Publice, are obligația de a asigura întocmirea și avizarea documentației de atribuire, a anunțului de participare și a anunțului de atribuire, atunci când este cazul.
9.2. Documentația de atribuire va cuprinde, fără a se limita la cele ce urmează, cel puțin:
a) cerințe minime de calificare, precum și documentele care urmează să fie prezentate de ofertanți pentru dovedirea îndeplinirii acestor cerințe;
b) caietul de sarcini;
c) instrucțiuni privind modul de elaborare și prezentare a propunerii tehnice și financiare, întocmite în conformitate cu solicitările caietului de sarcini;
d) informații privind criteriul de atribuire;
e) proiectul de contract conținând clauzele contractuale obligatorii;
f) formulare și modele de documente;
g) instrucțiuni privind modul de utilizare a căilor de atac.
9.3. Documentația de atribuire conține orice cerință, criteriu, regulă și alte informații necesare în vederea asigurării ofertanților unei informări complete, corecte și explicite cu privire la modul de aplicare a procedurii de atribuire. 
9.4. Atunci când modalitatea de atribuire se realizează prin încheierea unui acord-cadru, documentația de atribuire va conține și informații privind:
a) valoarea estimată minimă și maximă a acordului-cadru, după caz;
b) numărul de ofertanți cu care urmează a se încheia acordul-cadru;
c) durata acordului-cadru;
d) dacă contractele subsecvente urmează a se încheia prin reluarea sau nu a competiției;
e) calendarul estimativ de atribuire a contractelor subsecvente.
9.5. Caietul de sarcini conține în mod obligatoriu specificații tehnice care reprezintă cerințe, prescripții, caracteristici de natură tehnică ce permit fiecărui Serviciu să fie descris în mod obiectiv, astfel încât să corespundă necesității autorității contractante. Caietul de sarcini conține orice informații sau cerințe necesare întocmirii de către ofertanți a propunerilor tehnice și calculării valorilor propunerilor financiare. 
9.6. Autoritatea contractantă va publica pe site-ul propriu, în format electronic, întreaga documentația de atribuire/anunțul de participare. 


CAPITOLUL III. Organizarea procedurii și atribuirea contractului/acordului-cadru

Art.10. Comisia de evaluare
10.1. Comisia de evaluare. Prin decizie a conducătorului autorității contractante, se va constitui o comisie de evaluare formată dintr-un număr impar de membri și toți atâția membri de rezervă, dintre persoanele cu atribuții în realizarea achizițiilor publice din cadrul Compartimentului Achiziții Publice, dintre salariații din cadrul compartimentelor autorității contractante și/sau specialiști externi numiți experți cooptați, dacă este cazul. Președintele comisiei de evaluare se desemnează dintre membrii acesteia. Se va putea constitui o singură comisie de evaluare pentru toate procedurile derulate într-un an bugetar. De asemenea, în funcție de complexitatea achizițiilor planificate, în cazul în care se va considera necesar, se vor putea constitui comisii de evaluare doar pentru realizarea acelor achiziții.
10.2. Modul de lucru al comisiei de evaluare este stabilit de comun acord între membrii acesteia în funcție de obiectul și complexitatea achiziției. În situația în care procedurile organizate presupun parcurgerea mai multor etape, comisia de evaluare numită va fi valabil constituită pentru toate aceste etape.
10.3. Atribuțiile și obligațiile comisiei de evaluare
10.3.1. Comisia de evaluare are următoarele atribuții principale:
a) deschiderea ofertelor și, după caz, a altor documente care însoțesc oferta;
b) verificarea îndeplinirii criteriilor de calificare de către ofertanți;
c) verificarea conformității propunerilor tehnice ale ofertanților cu prevederile din documentația de atribuire;
d) verificarea propunerilor financiare, inclusiv verificarea conformității cu propunerile tehnice, verificarea aritmetică, verificarea încadrării în fondurile alocate pentru îndeplinirea contractului de achiziție publică respectiv;
e) verificarea încadrării în fondurile care pot fi alocate, precum și, dacă este cazul, verificarea încadrării acestora în situația privind prețul aparent neobișnuit de scăzut;
f) elaborarea solicitărilor de clarificări și/sau completări necesare în vederea evaluării ofertelor;
g) stabilirea ofertelor inacceptabile/neconforme/neadecvate și a motivelor care stau la baza încadrării acestora în fiecare dintre aceste categorii;
h) stabilirea ofertelor admisibile conform art. 137 alin. (4) din H.G. nr. 395/2016;
i) aplicarea criteriului de atribuire, astfel cum a fost prevăzut în documentația de atribuire;
j) stabilirea ofertei câștigătoare sau, după caz, formularea propunerii de anulare a procedurii de atribuire organizată potrivit prezentelor note procedurale interne;
k) elaborarea proceselor-verbale aferente fiecărei ședințe și a raportului procedurii de atribuire.
10.3.2. Cu excepția ședinței de deschidere a ofertelor, la întrunirile comisiei de evaluare au dreptul de a participa numai membrii acesteia precum și specialiști externi numiți experți cooptați. 
10.3.3. Membri comisiei de evaluare au obligația de a respecta regulile de evitare a conflictului de interese prevăzute în cap. II secțiunea a 4-a din Legea nr. 98/2016.
10.3.4. Membrii comisiei de evaluare au obligația de a semna pe propria răspundere o declarație de confidențialitate și imparțialitate pe propria răspundere prin care se angajează să păstreze confidențialitatea asupra conținutului ofertelor/oricăror altor informații prezentate de către ofertanți în procedura de atribuire și prin care confirmă că nu se află într-o situație care implică existența unui conflict de interese. 
10.3.5. În cazul în care unul dintre membri desemnați de comisia de evaluare constată că se află într-o situație de conflict de interese, atunci acesta are obligația de a solicita de îndată înlocuirea sa din componența comisiei de evaluare cu o altă persoană. 
10.3.6. Situațiile privind conflictul de interese pot fi sesizate autorității contractante și de către terți. În cazul în care sunt sesizate astfel de situații, autoritatea contractantă are obligația de a verifica cele semnalate și, dacă este cazul, de a adopta măsurile necesare pentru evitarea/remedierea oricăror aspecte care pot determina apariția unui conflict de interese. 

Art.11. Inițierea procedurii de atribuire – Anunțul de participare
11.1. Publicitatea procedurii are ca scop asigurarea de către autoritatea contractantă a transparenței atribuirii contractelor/acordurilor-cadru, prin informarea operatorilor economici interesați cu privire la organizarea de către autoritatea contractantă a unei proceduri de atribuire a unor contracte/acorduri-cadru ce au ca obiect prestarea de Servicii. 
11.2. Procedura se inițiază fie prin publicarea anunțului de participare pe site-ul propriu, fie prin solicitarea a minim 3 oferte.
11.3. În cazul achizițiilor a căror valoare estimată, fără TVA, este egală sau mai mare cu pragul prevăzut la art. 7 alin. (1) lit. d) din Legea nr. 98/2016, autoritatea contractantă are următoarele obligații suplimentare:
a) de a-și face cunoscută intenția de achiziționa Serviciile prin publicarea anunțului de participare pe SEAP;
b) de a publica pe SEAP un anunț de atribuire a contractului. 
11.4. Anunțul de participare va conține cel puțin următoarele informații:
a) denumirea, adresa, numărul de telefon și de fax și adresa de e-mail ale autorității contractante;
b) tipul de contract și, dacă este cazul, se precizează dacă urmează să fie încheiat un acord-cadru;
c) denumirea Serviciilor ce urmează să fie prestate și codul/codurile CPV;
d) valoarea estimată;
e) necesarul de Servicii (cantitatea) care trebuie prestat;
f) calendarul de aplicare a procedurii, respectiv: data-limită pentru solificarea clarificărilor, data-limită de răspuns la clarificări, precum și modul de transmitere și publicare al acestora, data și ora limită pentru depunerea ofertelor;
g) sursa de finanțare;
h) modul de elaborare și de prezentare a propunerii tehnice și financiare;
i) adresa la care se transmit ofertele;
j) limba de redactare a ofertelor;
k) perioada de timp în care ofertantul își va menține oferta valabilă;
l) criteriul de atribuire care se va aplica pentru stabilirea ofertei câștigătoare în vederea încheierii acordului-cadru/contractului de achiziție publică;
m) numărul minim de operatori economici care pot depune ofertă;
n) numărul maxim de operatori economici cărora li se va atribui contractul/acordul-cadru.

Art.12. Clarificări și erate
12.1. În cazul în care după transmiterea/publicarea unui anunț de participare intervin modificări față de informațiile deja existente în cuprinsul acestuia, autoritatea contractantă are obligația de a transmite spre publicare un anunț de tip erată la anunțul inițial, care trebuie să fie transmis/publicat nu mai târziu de 2 zile lucrătoare înainte de data stabilită pentru depunerea ofertelor.
12.2. Orice operator economic interesat are dreptul de a solicita clarificări privind documentația de atribuire în timp util, respectiv cu cel mult 4 zile înainte de data-limită de depunere a ofertelor. Solicitările de clarificări se vor transmite numai în scris, la datele de contact menționate în anunțul de participare. 
12.3. Autoritatea contractantă are obligația de a răspunde în mod clar, complet și fără ambiguități cât mai repede posibil la orice clarificare solicitată, dar numai acelor solicitări primite cu cel puțin 4 zile înainte de data-limită stabilită pentru depunerea ofertelor. 
12.4. În cazul în care operatorul economic nu a transmis solicitarea de clarificări în timp util, punând astfel autoritatea contractantă în imposibilitatea de a respecta termenul prevăzut la art. 12.3. de mai sus, aceasta din urmă are dreptul de a răspunde la solicitarea de clarificări doar în măsura în care perioada necesară pentru elaborarea și transmiterea răspunsului face posibilă primirea acestuia de către operatorii economici înainte de data-limită de depunere a ofertelor. 
12.5. Autoritatea contractantă are obligația de a transmite tuturor ofertanților/publica pe site-ul propriu răspunsurile însoțite de întrebările aferente fără a dezvălui identitatea solicitanților.
12.6. Autoritatea contractantă are dreptul de a transmite/publica clarificări la documentația de atribuire și din proprie inițiativă, având, după cum va fi cazul, obligația de prelungi în mod corespunzător data-limită de depunere a ofertelor. 

Art.13. Elaborarea și prezentarea ofertei
13.1. Ofertantul elaborează oferta în conformitate cu prevederile documentației de atribuire și indică, motivat, în cuprinsul acesteia care informații din propunerea tehnică și/sau din propunerea financiară sunt confidențiale, clasificate sau sunt protejate de un drept de proprietate intelectuală, în baza legislației aplicabile.
13.2. Propunerea tehnică se elaborează în concordanță cu cerințele cuprinse în caietul de sarcini în așa fel încât să asigure furnizarea tuturor informațiilor necesare evaluării tehnice.
13.3. Propunerea financiară se elaborează în așa fel încât să asigure furnizarea tuturor informațiilor necesare evaluării financiare.
13.4. Oferta are un caracter ferm și obligatoriu, din punct de vedere al conținutului, pe toată perioada de valabilitate stabilită de către autoritatea contractantă și trebuie să fie semnată de către ofertant sau de către o persoană împuternicită de legal de acesta.
13.5. Ofertantul are obligația de a depune oferta în forma stabilită în documentația de atribuire, la adresa și până la data și ora limită pentru depunere, stabilite în anunțul de participare/documentația de atribuire a achiziției și își asumă riscurile transmiterii ofertei, inclusiv forța majoră.
13.6. Ofertantul are dreptul de a depune o singură ofertă, cu obligația ca aceasta să nu se abată de la cerințele prevăzute în documentația de atribuire.
13.7. Autoritatea contractantă are obligația de a păstra confidențialitatea asupra conținutului ofertei, precum și asupra oricărei informații suplimentare solicitate ofertantului și a cărei dezvăluire ar putea să aducă atingere dreptului ofertantului de a-și proteja proprietatea intelectuală sau secretele comerciale. 

Art.14. Depunerea ofertelor
14.1. Autoritatea contractantă are obligația de a stabili și de a include în anunțul de participare/documentația de atribuire, data și ora limită pentru depunerea/transmiterea ofertelor.
14.2. Autoritatea contractantă are obligația de a stabili perioada de depunere/transmitere a ofertelor în funcție de complexitatea contractului de achiziție publică/acordului-cadru și de cerințele specifice, astfel încât operatorii economici interesați să beneficieze de un interval de timp adecvat și suficient pentru elaborarea ofertelor și pentru pregătirea documentelor de calificare, dacă acestea sunt solicitate prin documentația de atribuire. 
14.3. Perioada minimă între data transmiterii anunțului de participare și data limită de depunere a ofertelor este de 6 zile lucrătoare. 
14.4. Ofertele pot fi transmise prin poștă, curierat sau depuse personal de către potențialii ofertanți la sediul autorității contractante din Loc. Șișiști nr. 430, județul Maramureș. 
14.5. Oferta care este depusă/transmisă la o altă adresă decât cea stabilită de către autoritatea contractantă în cuprinsul documentației de atribuire/anunțului de participare sau după expirarea datei-limită pentru depunere/transmitere, va fi respinsă, urmând a se returna, dacă este cazul, nedeschisă.

Art.15. Garanția de participare
15.1. Garanția de participare reprezintă un instrument aferent modului de prezentare a ofertei care are ca scop protejarea autorității contractante față de riscul unui comportament necorespunzător al ofertantului pe toată perioada implicării sale în procedura de atribuire.
15.2. În funcție de complexitatea, obiectul și valoarea estimată a acordului-cadru/contractului de achiziție publică, oportunitatea solicitării garanției de participare se stabilește de către autoritatea contractantă.
15.3. În cazul în care autoritatea contractantă solicită garanție de participare, ofertantul care participă la procedura de atribuire a contractului de achiziție publică va constitui o garanție de participare în suma prevăzută în documentația de atribuire, cuantumul acesteia neputând depăși 1% din valoarea estimată a contractului. Perioada de valabilitate a garanției de participare va fi cel puțin egală cu perioada minimă de valabilitate a ofertei, astfel cum a fost solicitată prin documentația de atribuire.
15.4. Garanția de participare se constituie prin virament bancar sau printr-un instrument de garantare emis potrivit legii, cu respectarea prevederilor la art. 36 din Normele metodologice de aplicare a prevederilor referitoare la atribuirea contractului de achiziție publică/acordului-cadru din Legea nr. 98/2016 privind achizițiile publice aprobate prin Hotărârea Guvernului nr. 395/2016, cu modificările și completările ulterioare.
15.5. Dovada constituirii garanției de participare se prezintă în original sau în copie conformă cu originalul până la data și ora limită de depunere a ofertelor (dovada plății prin virament bancar se depune în copie lizibilă, semnată, ștampilată și purtând mențiunea „conform cu originalul”, iar instrumentul de garantare emis se depune în original).

Art.16. Modificarea, retragerea și valabilitatea ofertei
16.1. Orice ofertant are dreptul de a-și modifica sau retrage oferta numai înainte de data și ora limită stabilită de către autoritatea contractantă pentru depunerea ofertei.
16.2. Ofertantul nu are dreptul de a retrage sau de a modifica oferta după expirarea datei și orei limită pentru depunerea ofertelor, sub sancțiunea executării garanției de participare, dacă a fost cerută, sau excluderii acestuia de la procedura pentru atribuirea contractului/acordului-cadru de achiziție publică.
16.3. Ofertantul are obligația de menține oferta valabilă pe toată perioada de valabilitate stabilită de către autoritatea contractantă pe calea anunțului de participare.
16.4. Autoritatea contractantă are dreptul de a solicita ofertanților, în circumstanțe excepționale, înainte de expirarea perioadei de valabilitate a ofertei, prelungirea acestei perioade.

Art.17. Criterii de calificare 
17.1. Autoritatea contractantă va solicita doar cerințe privind:
a) motive de excludere, în conformitate cu capitolul IV, secțiunea a 6-a, paragraful 2 din Legea nr. 98/2016;
b) criterii privind capacitatea, în conformitate cu capitolul IV, secțiunea a 6-a, paragraful 3 din Legea nr. 98/2016.
17.2. Dacă autoritatea contractantă decide să solicite criterii privind capacitatea, aceasta are dreptul de a solicita numai criterii de capacitate referitoare la:
a) capacitatea de exercitare a activității profesionale;
b) situația economică și financiară;
c) capacitatea tehnică și profesională.

Art.18. Criteriul de atribuire al acordului-cadru/contractului de achiziție publică
18.1. Autoritatea contractantă are obligația de a preciza în anunțul de participare și în documentația de atribuire, criteriul de atribuire al acordului-cadru/contractului de achiziție publică, care odată stabilit, nu poate fi schimbat pe toată durata de aplicare a procedurii de atribuire.
18.2. Criteriile de atribuire utilizate în procedura de atribuire organizată conform prezentelor norme procedurale interne sunt cele prevăzute la art. 187 din Legea nr. 98/2016.
18.3. În cazul în care valoarea estimată a contractului este egală sau mai mare decât pragul valoric prevăzut la art. 7 alin. (1) lit. d) din Legea nr. 98/2016, criteriile de atribuire utilizate sunt cel mai bun raport calitate-preț sau cel mai bun raport calitate-cost, prevăzute la art. 187 alin. (3) lit. c) și d) din Legea nr. 98/2016.

Art.19. Deschiderea ofertelor
19.1. Autoritatea contractantă are obligația de a deschide ofertele și, după caz, alte documente prezentate de participanți, la data, ora și locul indicate în anunțul de participare.
19.2. Orice ofertant are dreptul de a participa la deschiderea ofertelor.
19.3. În cadrul ședinței de deschidere a ofertelor nu este permisă respingerea vreunei oferte, cu excepția celor pentru care nu a fost prezentată dovada constituirii garanției de participare, dacă a fost solicitată.
19.4. Ședința de deschidere se finalizează printr-un proces-verbal semnat de membrii comisiei de evaluare și de către reprezentanții operatorului economici prezenți la ședință, în care se consemnează modul de desfășurare a ședinței respective, aspectele formale constatate la deschiderea ofertelor, elementele principale ale fiecărei oferte, consemnându-se totodată lista documentelor depuse de fiecare operator economic în parte.
19.5. Orice decizie cu privire la calificarea ofertanților sau, după caz, cu privire la evaluarea ofertelor se adoptă de către comisia de evaluare în cadrul unor ședințe ulterioare ședinței de deschidere a ofertelor. 

Art.20. Evaluarea ofertelor
20.1. În cazul în care în cadrul documentației de atribuire a fost prevăzută obligația îndeplinirii unor criterii de calificare, astfel cum sunt acestea prevăzute la art. 17 de mai sus, comisia de evaluare are obligația verificării modului de îndeplinire a acestor criterii de către fiecare ofertant în parte.
20.2. Comisia de evaluare are obligația de a verifica fiecare ofertă atât din punct de vedere al elementelor tehnice propuse, cât și din punct de vedere al aspectelor financiare pe care le implică.
20.3. Propunerea tehnică trebuie să corespundă cerințelor minime prevăzute în caietul de sarcini. 
20.4. Propunerea financiară trebuie să se încadreze în limita fondurilor care pot fi disponibilizate pentru îndeplinirea acordului-cadru/contractului de achiziție publică, respectiv să fie corelată cu elementele propunerii tehnice pentru a evita executarea defectuoasă a contractului, să nu se afle în situația prevăzută la art. 210 din Legea nr. 98/2016 sau să nu reprezintă o abatere de la legislația incidentă, alta decât cea din domeniul achizițiilor publice.
20.5. Comisia de evaluare are obligația de a stabili care sunt clarificările și completările formale sau de confirmare, necesare pentru evaluarea fiecărei oferte. Comisia de evaluare va stabili termenul-limită, în funcție de volumul și complexitatea clarificărilor și completărilor formale sau de confirmare, necesar pentru evaluarea fiecărei oferte. Solicitarea de clarificări transmisă ofertantului trebuie să fie clară și să definească în mod explicit și suficient de detaliat în ce constă solicitarea comisiei de evaluare.
20.6. În cazul în care la procedura proprie organizată conform prezentelor note procedurale interne se prezintă un singur ofertant, oferta acestuia poate fi acceptată dacă este admisibilă.
20.7. Oferte inacceptabile/neconforme/neadecvate. Comisia de evaluare are obligația de respinge ofertele inacceptabile, neconforme și neadecvate.
20.7.1. Oferta este inacceptabilă atunci când:
a) a fost depusă de un ofertant care nu îndeplinește unul sau mai multe dintre criteriile de calificare stabilite în documentația de atribuire;
b) constituie o alternativă la prevederile caietului de sarcini, alternativă care nu poate fi luată în considerare deoarece în anunțul de participare nu este precizată în mod explicit posibilitatea depunerii unor oferte alternative;
c) nu asigură respectarea reglementărilor obligatorii referitoare la condițiile specifice de muncă și protecție a muncii, atunci când această cerință este formulată în condițiile art. 51 alin. (2) din Legea nr. 98/2016;
d) prețul, fără TVA, inclus în propunerea financiară depășește valoarea estimată comunicată prin anunțul de participare și nu există posibilitatea disponibilizării de fonduri suplimentare pentru îndeplinirea contractului;
e) prețul, fără TVA, inclus în propunerea financiară depăşeşte valoarea estimată comunicată prin anunţul de participare şi, deşi există posibilitatea disponibilizării de fonduri suplimentare pentru îndeplinirea contractului, se constată că acceptarea unei astfel de oferte ar conduce la modificarea substanţială în sensul depăşirii procentelor de la art. 221 alin. (1) lit. f) pct. ii) din Legea nr. 98/2016;
f) ofertantul refuză să prelungească perioada de valabilitate a ofertei și garanției de participare;
g) în cazul în care unei oferte îi lipsește una dintre cele două componente așa cum sunt precizate la art. 3 alin. (1) lit. hh) din Legea nr. 98/2016.

20.7.2. Oferta este neconformă atunci când:
a) nu satisface în mod corespunzător cerințele caietului de sarcini;
b) conţine propuneri de modificare a clauzelor contractuale pe care le-a stabilit autoritatea contractantă în cadrul documentaţiei de atribuire, care sunt în mod evident dezavantajoase pentru aceasta din urmă, iar ofertantul, deşi a fost informat cu privire la respectiva situaţie, nu acceptă renunţarea la clauzele respective;
c) conține în cadrul propunerii financiare prețuri care nu sunt rezultatul liberei concurenței și care nu pot fi justificate;
d) propunerea financiară nu este corelată cu elementele propunerii tehnice, ceea ce ar putea conduce la executarea defectuoasă a contractului sau constituie o abatere de la legislația incidentă, alta decât cea în domeniul achizițiilor publice;
e) în cadrul unei proceduri de atribuire pentru care s-a prevăzut defalcarea pe loturi, oferta este prezentată fără a se realiza distincţia pe loturile ofertate, din acest motiv devenind imposibilă aplicarea criteriului de atribuire pentru fiecare lot în parte;
f) oferta este depusă cu nerespectarea prevederilor art. 60 alin. (1) lit. d) și e) din Legea nr. 98/2016, raportat la data-limită stabilită pentru depunerea ofertelor și/sau oricând pe parcursul evaluării acestora;
g) în urma verificărilor prevăzute la art. 210 din Legea nr. 98/2016 se constată că oferta are un preț sau conține costuri neobișnuit de scăzute în raport cu Serviciile, astfel încât nu se poate asigura îndeplinirea contractului la parametrii cantitativi și calitativi solicitați prin caietul de sarcini. 
20.7.3. Oferta este considerată neadecvată atunci când este lipsită de relevanță față de obiectul contractului, neputând în mod evident satisface, fără modificări substanțiale, necesitățile și cerințele autorității contractante indicate în documentația de atribuire. 
20.8. Oferte admisibile
20.8.1. Ofertele care nu au fost respinse de comisia de evaluare în urma verificării și evaluării reprezintă oferte admisibile.
20.8.2. Comisia de evaluare are obligația de a stabili oferta câștigătoare dintre ofertele admisibile.
20.8.3. În cazul în care două sau mai multe oferte sunt situate pe primul loc, autoritatea contractantă va aplica, în funcție de criteriul de atribuire ales, prevederile art. 138-140 din Normele metodologice de aplicare a prevederilor referitoare la atribuirea contractului de achiziție publică/acordului-cadru din Legea nr. 98/2016 privind achizițiile publice aprobate prin Hotărârea Guvernului nr. 395/2016, cu modificările și completările ulterioare.

Art.21. Raportul procedurii de atribuire
21.1. Comisia de evaluare are obligația de a întocmi raportul procedurii de atribuire pentru fiecare contract de achiziție publică atribuit sau acord-cadru încheiat, înainte de încheierea contractului/acordului-cadru.
21.2. Raportul procedurii de atribuire trebuie să cuprindă cel puțin următoarele documente/informații:
a) denumirea și adresa autorității contractante, obiectul și valoarea contractului/acordului-cadru;
b) motivele respingerii unei oferte care are un preț neobișnuit de scăzut;
c) denumirea ofertantului declarat câștigător și motivele pentru care oferta acestuia a fost desemnată câștigătoare;
d) în măsura în care sunt cunoscute, partea/părţile din contractul de achiziţie publică/acordul-cadru pe care ofertantul declarat câştigător intenţionează să o/le subcontracteze unor terţi şi denumirea subcontractanţilor;
e) justificarea motivelor pentru care autoritatea contractantă a decis anularea procedurii de atribuire;
f) atunci când este cazul, motivele pentru care au fost folosite alte mijloace de comunicare decât cele electronice pentru depunerea ofertelor;
g) atunci când este cazul, conflictele de interese identificate și măsurile luate în acest sens.
21.3. Raportul procedurii de achiziție se consemnează în scris în cadrul comisiei de evaluare, este semnat de membri acesteia și este supus spre aprobare conducătorului autorității contractante care îl va aproba fie printr-o decizie adoptată separat fie prin semnare direct pe raportul procedurii cu mențiunea „se aprobă”.

Art.22. Comunicarea rezultatului procedurii de atribuire
22.1. Autoritatea contractantă are obligația de transmite ofertantului/ofertanților declarat/declarați câștigător/câștigători o comunicare privind acceptarea ofertei sale/lor, prin care își manifestă acordul de a încheia contractul/acordul-cadru.
22.2. Comunicarea privind rezultatul procedurii:
a) se elaborează în cadrul comisiei de evaluare a ofertelor, se semnează de către președintele acesteia și se transmite spre aprobare conducătorului autorității contractante;
b) se comunică în scris operatorilor economici, prin e-mail și/sau fax.
22.3. Autoritatea contractantă informează fiecare ofertant cu privire la deciziile luate în ceea ce privește rezultatul procedurii, respectiv atribuirea/încheierea contractului/acordului-cadru, inclusiv cu privire la motivele care stau la baza oricărei decizii de a nu atribui un contract, de a nu încheia un acord-cadru, ori de a relua procedura de atribuire, cât mai curând posibil, dar nu mai târziu de 7 zile de la emiterea deciziilor respective.
22.4. În cadrul comunicării privind rezultatul procedurii, autoritatea contractantă are obligația de a preciza:
a) fiecărui ofertant care a prezentat o ofertă inacceptabilă, neconformă sau neadecvată, motivele concrete care au stat la baza deciziei autorității contractante;
b) fiecărui ofertant care a depus o ofertă admisibilă, dar care nu a fost declarată câștigătoare, caracteristicile și avantajele relative ale ofertei/ofertelor desemnate câștigătoare în raport cu oferta sa, numele ofertantului căruia urmează să i se atribuie contractul sau, după caz, ale ofertantului/ofertanților cu care urmează să se încheie un acord-cadru.

Art.23. Anularea procedurii de atribuie și modalitatea de reluare a acesteia
23.1. Autoritatea contractantă are obligația de a anula procedura de atribuire a contractului/acordului-cadru în următoarele cazuri, conform art. 212 din Legea nr. 98/2016:
a) dacă nu a fost depusă nicio ofertă sau dacă nu a fost depusă nicio ofertă admisibilă;
b) dacă au fost depuse oferte admisibile care nu pot fi comparate din cauza modului neuniform de abordare a soluțiilor tehnice și/ori financiare;
c) dacă încălcări ale prevederilor legale afectează procedura de atribuire sau dacă este imposibilă încheierea contractului;
d) Consiliul Național de Soluționare a Contestațiilor sau instanța de judecată dispune modificarea/eliminarea unor specificații tehnice/cerințe din caietul de sarcini ori din alte documente emise în legătură cu procedura de atribuire, astfel încât să nu mai poată fi atins în mod corespunzător scopul achiziției, iar autoritatea contractantă se află în imposibilitatea de a adopta măsuri de remediere, fără ca acestea să afecteze principiile achizițiilor publice reglementate la art. 2 alin. (2) din Legea nr. 98/2016;
e) dacă contractul nu poate fi încheiat cu ofertantul a cărui ofertă a fost stabilită câștigătoare din cauza faptului că ofertantul în cauză se află într-o situație de forță majoră sau în imposibilitatea fortuită de a executa contractul și nu există o ofertă clasată pe locul 2 admisibilă.
23.2. În sensul dispozițiilor prevăzute la art. 23.1. lit. c) de mai sus, prin încălcări ale prevederilor legale se înțelege situația în care, pe parcursul procedurii de atribuire, se constată erori sau omisiuni, iar autoritatea contractantă se află în imposibilitatea de a adopta măsuri corective fără ca acestea să conducă la încălcarea principiilor prevăzute la art. 2 alin. (2) din Legea nr. 98/2016.
23.3. Decizia motivată de anulare a procedurii elaborată de președintele comisiei de evaluare și semnată de membrii comisiei se transmite spre aprobare conducătorului autorității contractante.
23.4. Autoritatea contractantă are obligația de a face publică decizia de anulare a procedurii de atribuire a contractului/acordului-cadru pe site-ul propriu, în termen de 1 zi lucrătoare de la adoptarea deciziei de anulare.
23.5. De asemenea, autoritatea contractantă are obligația de a comunica în scris tuturor participanților la procedura de atribuire, în cel mult 3 zile lucrătoare de la data anulării, atât încetarea obligațiilor pe care aceștia și le-au creat, cât și motivul concret care a determinat decizia de anulare. 

Art.24. Încheierea acordului-cadru/contractului de achiziție publică
24.1. Autoritatea contractantă are obligația de a încheia acordul-cadru/contractul de achiziție publică cu ofertantul/ofertanții a/ale cărui/căror ofertă/oferte a/au fost stabilită/stabilite ca fiind câștigătoare de către comisia de evaluare. 
24.2. Autoritatea contractantă are obligația de a încheia acordul-cadru/contractul de achiziție publică în perioada de valabilitate a ofertelor. 
24.3. Fără a fi încălcate prevederile art. 24.2., autoritatea contractantă are obligația de a încheia contractul după data transmiterii comunicării privind rezultatul procedurii de atribuire, dar nu înainte de expirarea termenul legal de așteptare pentru încheierea contractului prevăzut la art. 59 din Legea nr. 101/2016.

Art.25. Garanția de bună execuție
25.1. În cazul în care autoritatea contractantă solicită aceasta, garanția de bună execuție a contractului se constituie în termen de 5 zile lucrătoare de la data semnării contractului de către părți. Acest termen poate fi prelungit la solicitarea justificată a contractantului, fără a depăși 15 zile de la data semnării contractului de achiziție publică.
25.2. Pentru contractele a căror valoare estimată, fără TVA, este egală sau mai mare decât valoarea prevăzută la art. 7 alin. (1) lit. d) din Legea nr. 98/2016, constituirea garanției de bună execuție este obligatorie.
25.3. Autoritatea contractantă stabileşte valoarea garanţiei de bună execuţie prin raportare la complexitatea contractului de achiziţie publică care urmează a fi executat, care însă nu trebuie să depăşească 10% din preţul contractului, fără TVA.
25.4. Autoritatea contractantă are obligația de elibera/restitui garanția de bună execuție în cel mult 14 zile de la data îndeplinirii de către contractant a obligațiilor asumate prin contract, dacă până la acea dată nu a ridicat pretenții asupra sa. 


CAPITOLUL IV. Etapa post-atribuire a contractului

Art.26. Recepția și plata
26.1. Recepția Serviciilor se efectuează potrivit prevederilor din documentația de atribuire.
26.2. Plata Serviciilor care urmează a fi realizate în cadrul contractului se va face numai după recepția Serviciilor prestate de către contractant, în condițiile caietului de sarcini, și după primirea facturii. 
26.3. Plata contravalorii Serviciilor prestate se va face prin virament bancar, în baza facturii emise de către contractant pentru suma la care este îndreptățit conform prevederilor contractuale.

Art.27. Modificarea contractului/acordului-cadru
27.1. Modificarea contractului/acordului-cadru se poate efectua doar în cursul perioadei sale de valabilitate, prin act adițional încheiat în acest sens, și cu respectarea prevederilor art. 221 din Legea nr. 98/2016.
27.2. Necesitatea și oportunitatea modificării se consemnează printr-o notă justificativă elaborată de către persoana/persoanele care constată necesitatea/care asigură relația cu contractantul în ceea ce privește modul de derulare a executării contractului. Nota justificativă este supusă spre aprobare conducătorului autorității contractante. 

CAPITOLUL V. Dispoziții generale și tranzitorii

Art.28. Dosarul achiziției publice
28.1. Dosarul achiziției publice trebuie să cuprindă documentele întocmite/primite de la autoritatea contractantă în cadrul procedurii de atribuire, cum ar fi, dar fără a se limita la următoarele:
a) referatul de necesitate;
b) anunțul de participare;
c) erate, solicitări de clarificări și răspunsurile la acestea, dacă este cazul;
d) documentația de atribuire;
e) decizia de numire a comisiei de evaluare;
f) declarațiile de confidențialitate și imparțialitate;
g) procesul-verbal al ședinței de deschidere a ofertelor;
h) formularele de ofertă depuse în cadrul procedurii de atribuire;
i) documentele de calificare, atunci când acestea au fost solicitate;
j) procesul/procesele-verbale de evaluare;
k) raportul procedurii de atribuire;
l) dovada comunicărilor privind rezultatul procedurii;
m) contractul de achiziție publică/acordul-cadru semnat și, după caz, actele adiționale;
n) dacă este cazul, contractele subsecvente atribuite în temeiul unui acord-cadru;
o) anunțul de atribuire și dovada transmiterii acestuia spre publicare, dacă este cazul;
p) dacă este cazul, decizia de anulare a procedurii de atribuire. 
28.2. Dosarul achiziției publice se păstrează de către autoritatea contractantă atât timp cât contractul/acordul-cadru produce efecte juridice, dar nu mai puțin de 5 ani de la data încetării contractului/acordului-cadru.
28.3. În cazul anulării procedurii de atribuire, dosarul se păstrează cel puțin 5 ani de la data anulării procedurii de atribuire. 

Art.29. Căi de atac
29.1. Orice persoană care se consideră vătămată de un act al autorității contractante emis în procedura de atribuire organizată conform prezentelor note procedurale interne are dreptul de a utiliza căile de atac prevăzute în Legea nr. 101/2016. 
29.2. Contestațiile privind procedura de atribuire a contractelor de achiziție publică/acordurilor-cadru se soluționează potrivit Legii nr. 101/2016.

Art.30. Dispoziții finale
30.1. Prezentele note procedurale interne se completează cu prevederile legislației în domeniu.
30.2. Prezentele note procedurale interne vor fi revizuite ori de câte ori se consideră necesar. 

